Základných 7 bodov programu mojej kandidatúry predstavujú ponuku občanovi LM od Jara Čefa, prvého nezávislého primátora:

**1. Bezplatné autobusy**

**2. Bezplatné parkovanie v centre mesta**

**3. Výstavba nových parkovacích plôch**

**4. Kvalitné chodníky a cesty**

**5. Rovnocenný rozvoj mestských častí. Participatívny rozpočet**

**6. Prísne riešenia pre neprispôsobivých**

**7. Sociálny a racionálny prístup**

1. Bezplatná mestská autobusová doprava pre občanov LM

Dane občanov majú byť používané transparentne a adresne. Bezplatná autobusová doprava je príkladom adresného a transparentného nakladania s peniazmi nás všetkých.

Mestská autobusová doprava stojí ročne približne 700-tisíc eur. Z toho asi polovicu tržieb má prepravca priamo z peňaženiek občanov. Druhá približne polovica ide z mestského rozpočtu – teda z peňazí občanov.

Bezplatné autobusy znížia používanie osobných áut, pomôžu zvýšiť bezpečnosť na cestách, zlepšia životné prostredie – a ušetria občanom, ktorí sa rozhodnú bezplatnú mestskú autobusovú dopravu využívať, peniaze. Zdroje na dofinancovanie bezplatných autobusov v meste vieme v mestskom rozpočte nájsť jeho správnou reštrukturalizáciou.

Dane občanov majú byť používané transparentne a adresne. Bezplatná autobusová doprava je príkladom adresného a transparentného nakladania s peniazmi nás všetkých.

1. Bezplatné parkovanie v centre

Centrum Liptovského Mikuláša –mesta turistického ruchu – sa vyľudňuje. Ak chceme, aby sa na námestia a do pešej zóny ľudia vracali, mali by sme prestať špekulovať o spoplatnení uličného parkovania a  zrušiť parkovné na mestských parkoviskách.

Tržby z najväčšieho mestského parkoviska pri Dome služieb sa stávajú jeho predajom minulosťou. Priemerné ročné tržby od roku 2008 do roku 2014 zo všetkých troch mestských parkovísk sú približne na úrovni nákladov spojených s ich prevádzkou. Polovicu tržieb tvorilo parkovisko pri Dome služieb.

V porovnaní s tým, čo bezplatné parkovanie v centre mesta prinesie – teda s podporou kaviarní, obchodov a ďalších prevádzok v centre - sú tržby z parkovného zanedbateľné. Ak do centra mesta pritiahneme nových ľudí, ak ich tam naučíme chodiť, prispeje to k rozvoju zamestnanosti a oživeniu perly Liptovského Mikuláša. Podporiť to môže napríklad aj vytvorenie bezplatnej WIFI zóny v centre mesta.

Bezplatné parkovanie je zároveň kompenzáciou pre tých, ktorí síce daňami na mestskú autobusovú dopravu prispievajú, ale rozhodnú sa ju nevyužívať, keď zrušíme jej spoplatnenie.

1. Výstavba nových parkovacích plôch na sídliskách a doriešenie parkovacej politiky, rozšírenie kamerového systému

Je nevyhnutné dobudovávanie nových parkovacích plôch na kritických miestach mesta, hlavne na sídliskách. Napríklad ulice za vodou na Podbrezinách sú vo večerných hodinách takmer nepriechodné pre záchranné zložky. V čo najkratšom čase je nutné túto situáciu riešiť. V tejto súvislosti sa tiež treba zaoberať doriešením parkovacej politiky mesta.

Aby boli vodiči osobných áut ochotní parkovať aj na miestach, ktoré sú trochu vzdialenejšie od ich panelákov je nutné rozšíriť kamerový systém. A to nie len na ochranu majetku ale tiež poriadku mesta.

1. Kvalitné chodníky a cesty

Na území nášho mesta sú za cesty zodpovední štyria vlastníci – Slovenská správa ciest (cesta č. 18), Správa ciest Žilinského samosprávneho kraja (napr. cesta cez Podbreziny do Žiaru alebo cesta do Ondrašovej a akvaparku), Národná diaľničná spoločnosť a mesto Liptovský Mikuláš.

To, čo ako prvý nezávislý primátor viem ovplyvniť je stav ciest a chodníkov vo vlastníctve mesta. V porovnaní so štátnymi a krajskými sú v lepšom stave, aj keď nás čaká ešte veľký kus práce.

Spojením síl s krajskými poslancami za naše mesto chcem aktívne riešiť stav krajských ciest. Spoločne s nimi dokážeme zabezpečiť, aby v Žiline pochopili, že sme z toho istého kraja.

Spoločne s poslancom za náš okres v Národnej rade budem hľadať chodníčky, aby štát svoje cesty v Liptovskom Mikuláši udržiaval a rozvíjal lepšie ako doteraz. Sme významné turistické centrum. Návštevníci prichádzajúci za krásami nášho kraja si musia od nás odnášať iba príjemné spomienky na ne. Dovolenka spojená s nepríjemnosťami z rozbitých ciest nám sem turistov nevráti.

1. Rovnocenný rozvoj mestských častí. Participatívny rozpočet

Počúvam hlasy, že poslanci uprednostňujú tú či onú mestskú časť pred inou. Mojím cieľom je, aby občania prestali mať tento pocit.

Viacero miest na Slovensku dáva občanom možnosť rozhodovať o časti mestského rozpočtu. Zvyšovať mieru občianskej spoluúčasti na správe vecí verejných je mojím ďalším cieľom. Participatívny rozpočet prvého nezávislého primátora Liptovského Mikuláša znamená, že v jednotlivých mestských častiach budú priamo občania rozhodovať o tom, ako bude použitá pre danú mestskú časť vyčlenená suma z rozpočtu mesta.

Zvýšením zapojenia občanov do rozhodovania o veciach verejných otvoríme priestor na zníženie počtu poslancov z 25 na 19. zúžime priestor na súperenie politických strán a záujmových skupín. Ušetrené odmeny poslancov použijeme na prospech všetkých občanov.

1. Prísne riešenia pre neprispôsobivých

V mojom slovníku je neprispôsobivým každý, kto sa odmieta prispôsobiť nastaveným zákonným pravidlám väčšiny. Bez ohľadu na farbu pleti. Som rozhorčený, ak sa väčšina skladá na dlhy, ktoré vytvára menšina. V našom meste najviac rezonujú dlhy na nájomnom za mestské byty.

Ako prvý nezávislý primátor sa zasadím za to, aby boli na zvýšenie platobnej disciplíny a znižovanie dlhov používané všetky – aj tie najtvrdšie – možnosti. Ak zákon umožňuje deložovať neplatiča, bude sa musieť o seba postarať sám. Žiť na úkor slušných ľudí je hriech toto musia mať na pamäti tí, ktorí sa nechcú prispôsobiť zákonným pravidlám.

Prijímať tvrdé riešenia – na to treba odhodlanie a odvahu. Ja to odhodlanie a aj odvahu mám... Doba na takéto riešenia v našom meste dozrela!

1. Sociálny a racionálny prístup

Sociálne riešenia pre tých, ktorí ich potrebujú – či už naši seniori, mamičky na materskej, mladé rodiny, chorí odkázaní na pomoc – toto je samozrejmosť v každom slušnom meste.

Racionálny prístup k tomu, aby sme dokázali rozlíšiť, či naša sociálnosť nie je zneužívaná, to je druhá stránka mince. Ako prvý nezávislý primátor chcem, aby sme uplatňovali zásadu, že normálne je konať sociálne ale rozmýšľať musíme racionálne.

Môj program sa bude rozširovať. Témy budem hľadať aj pri osobných stretnutiach a pri diskusiách s občanmi nášho mesta.